Ο **Λουίς Αρτίμε** (*Luis Artime*, γεννήθηκε 2 Δεκεμβρίου 1938) είναι διεθνής Αργεντινός πρώην ποδοσφαιριστής που αγωνιζόταν ως κεντρικός επιθετικός και διακρινόταν για την ευχέρειά του στο σκοράρισμα.

Βιογραφία
---------

Γεννήθηκε στις 2 Δεκεμβρίου του 1938 και ξεκίνησε αγωνιζόμενος με την ομάδα νέων της Ιντεπεντιέντε. Το ντεπούτο του στο επαγγελματικό επίπεδο το έκανε το 1959 στην Ατλέτικο Ατλάντα, όπου και γνώρισε γρήγορα την καταξίωση σαν ένας εξαιρετικά επικίνδυνος κεντρικός επιθετικός με μεγάλη ευχέρεια στη μεγάλη περιοχή. Το 1962 μεταγράφηκε στη Ρίβερ Πλέιτ όπου έμεινε μέχρι το 1965, όταν και πήγε στην Ιντεπεντιέντε. Στο πρωτάθλημα Αργεντινής αναδείχθηκε τέσσερις φορές πρώτος σκόρερ μεταξύ 1962 και 1967. Αργότερα αγωνίστηκε στη Βραζιλία με την Παλμέιρας (1969), στη Νασιονάλ της Ουρουγουάης (1969–71) και στη βραζιλιάνικη Φλουμινένσε (1972) για να κλείσει την καριέρα του στη Νασιονάλ και πάλι το 1973–74. Είναι από τους ελάχιστους ποδοσφαιριστές που διακρίθηκε παίζοντας και στις τρεις ισχυρές ποδοσφαιρικά χώρες της Λατινικής Αμερικής. 

Η καλύτερη περίοδος της καριέρας του ήταν η πρώτη στη Νασιονάλ στην Ουρουγουάη, όπου κέρδισε τρία πρωταθλήματα στη σειρά και ήταν και πρώτος σκόρερ του πρωταθλήματος τρεις φορές. Πολύ γρήγορος, ικανότατος μέσα στην περιοχή, δεν σκόραρε ποτέ με πέναλτι, έγινε γρήγορα είδωλο των οπαδών της ομάδας της Ουρουγουάης. Παράλληλα σημείωσε τα δύο από τα τρία χατ-τρικ στην καριέρα του στο Κόπα Λιμπερταδόρες, ένας από τους τρεις μόνο ποδοσφαιριστές που έχουν καταφέρει κάτι τέτοιο: το πρώτο στις 20 Μαρτίου 1971 με αντίπαλο τη Δε Στρόνγκεστ της Βολιβίας (5–0) και το δεύτερο εκτός έδρας με την αιώνια αντίπαλο Πενιαρόλ στις 3 Μαΐου 1972 (0–3). Είχε προηγηθεί ένα ακόμα με την Ιντεπεντιέντε στις 18 Φεβρουαρίου 1968 με αντίπαλο τη Μιγιονάριος (3–1). Το 1971 κατέκτησε με τη Νασιονάλ και το Διηπειρωτικό Κύπελλο σημειώνοντας και τα τρία γκολ της ομάδας στις διπλές συναντήσεις με τον Παναθηναϊκό (1–1) και (2–1). Την χρονιά εκείνη ψηφίστηκε τρίτος καλύτερος ποδοσφαιριστής της Νότιας Αμερικής. Για τη Νασιονάλ σημείωσε συνολικά 93 γκολ σε επίσημους αγώνες και 152 σε συνολικά 183 αγώνες.

Με την Εθνική Αργεντινής είχε 24 γκολ σε 25 συμμετοχές από το 1961 έως το 1967 και είναι 7ος σκόρερ όλων των εποχών. Μετά την αποχώρησή του από το εγχώριο πρωτάθλημα δεν κλήθηκε ξανά με την τεχνική ηγεσία να προτιμά παίκτες του πρωταθλήματος Αργεντινής.  Συμμετείχε στο Παγκόσμιο Κύπελλο του 1966, όπου αγωνίστηκε σε 4 αγώνες σημειώνοντας 3 γκολ και στο Κόπα Αμέρικα του 1967, όπου ήταν πρώτος σκόρερ της διοργάνωσης με 5 γκολ.

Συνολικά στη καριέρα του υπολογίζεται ότι σημείωσε 1.029 τέρματα (συμπεριλαμβανομένων φιλικών και αγώνων σε ερασιτεχνικό επίπεδο).

Στατιστική
----------

*Τα στοιχεία αφορούν επίσημους αγώνες σε συλλόγους*

| Έτος | Σύλλογος | Εμφανίσεις (Γκολ) |
| --- | --- | --- |
| 1959–61 |  Κλουμπ Ατλέτικο Ατλάντα | 70 (51) |
| 1962–65 |  Ρίβερ Πλέιτ | 81 (70) |
| 1966–68 |  Ιντεπεντιέντε | 86 (53) |
| 1969 |  Σοσιαντάντε Εσπορτίβα Παλμέιρας | 57 (48) |
| 1969–71, 1973–74 |  Νασιονάλ Μοντεβιδέο | 109 (93) |
| 1972 |  Φλουμινένσε | 28 (11) |
| Σύνολα |  | 431 (326) |

Τίτλοι και διακρίσεις
---------------------

* Πρωτάθλημα Αργεντινής : 1964
* Πρωτάθλημα Βραζιλίας : 1969
* Πρωτάθλημα Ουρουγουάης (3) : 1969, 1970 και 1971
* Κόπα Λιμπερταδόρες : 1971
* Διηπειρωτικό Κύπελλο : 1971
* Πρώτος σκόρερ Πρωταθλήματος Αργεντινής (4) : 1962, 1963, 1966 και 1967
* Πρώτος σκόρερ Πρωταθλήματος Ουρουγουάης (3) : 1969, 1970 και 1971
* Πρώτος σκόρερ στο Κόπα Λιμπερταδόρες : 1971
* Πρώτος σκόρερ Κόπα Αμέρικα : 1967

Δείτε επίσης
------------

* Κατάλογος ποδοσφαιριστών που σημείωσαν ρεκόρ με χατ-τρικ

Παραπομπές
----------

1. ↑  «Argentina - List of Topscorers». Ανακτήθηκε στις 12 Δεκεμβρίου 2021.
2. ↑  «Artime, Luis». Ανακτήθηκε στις 12 Δεκεμβρίου 2021.
3. ↑  «Luis Artime y Nacional, una relación que cumple 51 años de glorias, éxitos y goles». Ανακτήθηκε στις 12 Δεκεμβρίου 2021.
4. ↑  «Uruguay - League Top Scorers». Ανακτήθηκε στις 12 Δεκεμβρίου 2021.
5. ↑  «Copa Libertadores de América 1971». Ανακτήθηκε στις 12 Δεκεμβρίου 2021.
6. ↑  «Copa Libertadores de América 1972». Ανακτήθηκε στις 12 Δεκεμβρίου 2021.
7. ↑  «Copa Libertadores de América 1968». Ανακτήθηκε στις 12 Δεκεμβρίου 2021.
8. ↑  «Ο Παναθηναϊκός στον τελικό του Διηπειρωτικού Κυπέλλου Ι Βλογημένος». Αρχειοθετήθηκε από το πρωτότυπο στις 13 Δεκεμβρίου 2021. Ανακτήθηκε στις 13 Δεκεμβρίου 2021.
9. ↑  «South American Player of the Year 1971». Ανακτήθηκε στις 22 Ιουλίου 2023.
10. ↑  «ARTIME, LUIS». Ανακτήθηκε στις 12 Δεκεμβρίου 2021.
11. 1 2  «Goalscoring for Argentina National Team». Ανακτήθηκε στις 12 Δεκεμβρίου 2021.
12. ↑  «FIFA : More goals than caps». Αρχειοθετήθηκε από το πρωτότυπο στις 7 Μαΐου 2021. Ανακτήθηκε στις 5 Μαρτίου 2021.
13. ↑  «Luis Artime in the World Cups». Ανακτήθηκε στις 12 Δεκεμβρίου 2021.
14. ↑  «Southamerican Championship 1967 : Scorers list». Ανακτήθηκε στις 12 Δεκεμβρίου 2021.
15. ↑  «Legends section of Independiente's web-site». Αρχειοθετήθηκε από το πρωτότυπο στις 28 Οκτωβρίου 2017. Ανακτήθηκε στις 25 Ιανουαρίου 2020.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λουίς Αρτίμε** |